《次王顾二郡守联句韵八首客中聊以自遣 其八》
明代·江源

无梅索叹懒巡檐，坐对名香手自拈。宾馆有鱼谁鼓铗，讼庭无吏即垂帘。

形容惭老乡音在，岭峤偏长旅梦淹。问我客边何所乐，锦囊风月有诗添。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。